<classify> SERIKALI imeanza mchakato wa kutunga Sheria za Kulinda Taarifa Binafsi, ikiwa ni moja ya hatua ya kukabiliana na changamoto za ukuaji wa Teknolojia ya Habari na Mawasiliano Tehama nchini.Akifungua kikao cha wadau kati ya serikali, sekta binafsi na sekta ya elimu ya juu na ufundi juu ya uboreshaji wa sekta ya mawasiliano kwa uchumi wa viwanda, Naibu Waziri wa Ujenzi, Uchukuzi na Mawasiliano, Dk Atashasta Nditiye amesema wako katika hatua ya kuomba ridhaa kutunga sheria hiyo.Nditiye alisema serikali imeboresha na kuimarisha mazingira ya kisheria na mifumo ya udhibiti nchini kwa kutunga sheria za kusimamia matumizi ya mifumo na mitandao. Aidha, kwa kushirikiana na wadau tumetengeneza mkakati wa Taifa wa Usalama wa Mitandao ambao ili uweze kufanya kazi vizuri, tupo katika hatua ya kuomba ridhaa ya kutunga sheria ya kulinda taarifa binafsi za watumiaji wa mitandao, alisema Dk Nditiye.Alisema serikali iko tayari kushirikiana na sekta binafsi, kuhakikisha kuwa Tehama inachangia katika uchumi wa viwanda kwa kuweka mazingira wezeshi na ya ushindani na huru. Hivyo, alisema kikao hicho kitajadili Sera ya Taifa ya Tehama na utekelezaji wake sambamba na Mpango wa Maendeleo wa Taifa wa Miaka Mitano.  <topic>: KITAIFA 